Bratislava 14. marca 2017

**Ako začať kariéru podľa seba? Skúste to v pivovare**

**Spojiť príjemné s užitočným. To ponúkajú Pivovary Topvar študentom 4. a 5. ročníkov vysokých škôl. Otvárajú ďalší ročník platených letných stáží. Prihlásiť sa je možné do 9. apríla 2017 a úspešní kandidáti budú mať možnosť zažiť na vlastnej koži ako funguje jedna z najväčších pivovarníckych spoločností na Slovensku a premeniť svoju lásku k pivu na zaujímavú kariérnu príležitosť.**

Pivovary Topvar otvárajú svoje brány počas 10 týždňov v priebehu prázdnin, a to nielen v centrále v Bratislave, ale aj vo výrobe vo Veľkom Šariši. Pre tých, ktorí by radi pracovali v zahraničí sa otvára možnosť absolvovať letnú stáž aj v partnerskom Plzeňskom Prazdroji. Najúspešnejší stážisti môžu následne získať ponuku na ročný platený Trainee program ako napr. Brewing Engineering a Packaging Engineering pre absolventov technických stáží.

Počas stáže čaká študentov práca na reálnom projekte, za ktorý budú zodpovední, pravidelná konzultácia s manažérmi, tréning prezentačných zručností, ale aj spoločná teambuildingová aktivita všetkých stážistov, kde si môžu vymeniť dojmy a skúsenosti.

*„Každý rok vďaka letným stážam spoznáme množstvo zaujímavých mladých ľudí, ktorí sú veľmi šikovní a majú potenciál. Tí najšikovnejší z nich sa stali našimi platnými kolegami,“* približuje Drahomíra Mandíkova, riaditeľka pre firemné vzťahy a komunikáciu z Pivovarov Topvar. Príkladom je Štefan Bajús, ktorý má pivovarníctvo takpovediac v krvi. Jeho starý otec, tiež Štefan, pracoval v pivovare viac než 30 rokov a v rámci vlaňajšieho vyhlasovania Slovenskej pivnej korunky získal ocenenie v kategórii Osobnosť slovenského pivovarníctva a sladovníctva. A samotný Štefan ml. dodáva: *„Letnú stáž som absolvoval v pivovare vo Veľkom Šariši na oddelení energetiky a mojou prácou bolo zakresľovanie a dokumentácia. V súčasnosti pracujem v pivovare v Plzeňskom Prazdroji ako projektový inžinier. Som rád, že sa ešte stále môžem so starým otcom poradiť, ak potrebujem.“*

Dôkazom toho, že práca v pivovare je pre mladých ľudí atraktívna je aj Ivana Slezáková, ktorá pôsobí ako Trainee v pivovare vo Veľkom Šariši. „*Som uprostred celého diania, priamo vo výrobe. Postupne sa oboznamujem s výrobným procesom, od sladovne, kde sa mení jačmeň na slad až po filtráciu. Všetko je pre mňa nové a zaujímavé,“* neskrýva nadšenie.

Kompletnú ponuku aktuálnych stáží v spoločnosti Pivovary Topvar nájdete na <http://topvar.topjobs.sk/>.

\*\*\*\*\*

*Akciová spoločnosť Pivovary Topvar je poprednou pivovarníckou spoločnosťou na Slovensku s viac ako 600 zamestnancami a jedným z najmodernejších pivovarov v strednej Európe. Do portfólia jej značiek, ktoré každoročne získavajú ocenenia na medzinárodných aj lokálnych súťažiach kvality, patrí Pilsner Urquell, Šariš, Velkopopovický Kozel, Radegast, Gambrinus, Topvar, Smädný Mních, nealkoholické pivo Birell, či cider Kingswood.*

**Kontakt pre médiá:**

Lucia Belanová, špecialistka firemných vzťahov a komunikácie, Pivovary Topvar, a.s.

tel.: +421 904 707 432, [lucia.belanova@topvar.sabmiller.com](mailto:lucia.belanova@topvar.sabmiller.com), [www.pivovarytopvar.sk](http://www.pivovarytopvar.sk)

**PR agentúra NEUROPEA**

Andrea Devánová, tel.: +421 905 410 005, [devanova@neuropea.com](mailto:devanova@neuropea.com), [www.neuropea.com](http://www.neuropea.com)